### Beslutning

Taget til efterretning.

### Sagsfremstilling

## Resume og sagens baggrund

Den 29. november 2023 besluttede Kommunalbestyrelsen af hjemtage rengøringsopgaven. Rengøringen af de kommunale ejendomme har i de seneste cirka 10 år har været udliciteret og i den forbindelse været løst af eksterne aktører. I forbindelse med hjemtagelsen af opgaven skal der etableres en ny kommunal rengøringsenhed. Der gives en orientering om den forventede proces for dette.

## Indstillinger

Direktøren indstiller, at orienteringen tages til efterretning.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Der er nu igangsat etablering af en ny kommunal rengøringsenhed. Enheden kommer til at hedde Rengøring og vil organisatorisk være en del af afdelingen Vej, Ejendom og Affald.

Budgettet og budgetopfølgningen vil indtil videre ligge under Økonomiudvalget. Budgettet kan overvejes flyttet til Teknik- og Miljøudvalget i forbindelse med, at der på et tidspunkt også er en revision af Styrelsesvedtægten.

En proces for fastlæggelse af den endelige økonomi til området er i gang.

Rengøring etableres i løbet af 2024, og enheden forventes etableret i tre eller fire områder, hvor “område syd” etableres som det første. Der arbejdes på, at der vil være kommunal rengøring i område syd fra den 2. april 2024. De øvrige områder vil løbende komme på plads inden efteråret 2024.

Den daglige ledelse vil blive varetaget af en teamleder, og hvert område vil få en koordinator, som skal stå for den daglig koordinering af rengøringsopgaverne i de enkelte områder, og som hver vil have fælles tværgående funktioner.

I hvert område skal der ansættes en række rengøringsassistenter og "flyvere", og der vil som udgangspunkt blive rekrutteret i flere rul. I det første år skal der ansættes forholdsvist mange medarbejdere i løbet af kort tid. Ansættelsesprocesserne i det første år vil derfor være særligt tilrettelagt i samarbejde med 3F og Jobcentret.

Det er planlagt at afholde informationsmøder i forbindelse med ansættelse til de enkelte områder. På informationsmøderne vil der være en orientering om den nye enhed og om ansættelsesprocesser, og det vil være muligt at få hjælp til at udfylde samtaleskemaer med videre.

Ved informationsmøderne deltager 3F, Jobcentret og Rengøring. Inden informationsmøderne vil der være ekstern kommunikation om informationsmøderne, annoncering og en beskrivelse af, hvilke stillinger, der kan søges.

Når den samlede rengøringsenhed er etableret, vil der være rengøring i langt de fleste kommunale bygninger. Kommunens plejecentre vil fortsat selv varetage rengøringen.

Der skal som udgangspunkt arbejdes med synlighed og anerkendelse af rengøring som et fag. Det tilstræbes derfor blandt andet, at rengøringen ligger inden for normal arbejdstid i tidsrummet mellem klokken 06.00 og 17.00.

Inden igangsættelsen af kommunal rengøring i område syd den 2. april 2024, vil der henholdsvis være købt og leaset nyt rengøringsudstyr samt etableret lager og vaskeri. Personalet vil i den første uge få kursus og introduktion til blandt andet udstyret.

Sideløbende med etableringen af kommunens nye rengøringsenhed, vil kontrakten med den nuværende leverandør blive afviklet etapevis.

## Økonomiske konsekvenser

Ingen økonomiske konsekvenser.